# Azilbuuk (suterot)
| « Kaliv da pulalyumara sotir mwa ke seltafa vonewera. Me tiv blodaf. Volto cin askiv. Anton pebuv, milinde Newton va mos nuyur. » — Jack London , divokseks ke Azilbuuk. |

| \| XANTO \| |               |
| Vergumvelt  | The Iron Heel |
| Sutesik     | Jack London   |
| Ava         | Englava       |
| Suterotinda | Berpot        |
| Evla        | 1908          |
| betara      | teza          |
| XANTO       |               |

| XANTO |

| Tuveli icde Suteroteem |


Azilbuuk (suterot)
{{Teliz_toza_suterot|vergumvelt=Azilbuuk}}

'''Azilbuuk''' tir bulaf vergumvelt kane Jack London bak 1908 koe Tanarasokeem va tela ''taneafa rietunacaja ke izva ke suteroteem'' sedme konaktan. Pwadesik tir ayikya vey glastik, Avis Cunningham, adre turenasasa va teykas Ernest Everhard. Ageltaf gradilik ke bata rupa, bantan tir riyomes seltevik dure lyumas va volmalyuca is dure dasas va lidacka ke nuyotevikeem ke intafe sare. Rupa stekeon dilizer voxe va amerikafa diroteva ke tena ke XIX<sup>-eafa</sup> decemda en kimbar, i va tamava lize skapa gan abic zolonaf rabik koilkas va dolebeem zo getur, i gan rabik kladas is saves va lizukaf kobasikeem isu divef. Koe mana zikexa, sutesik va rotisa towara ke ''foalkap'' opelon al abdudisuker, i ke durulaf foalk turunkaweyes weti oxam abica sanda abdi inafa koblira.

Ba barsanda radimi sanegara, Azilbuuk gan [[Lev Trotski]] koe intaf ''Grabomeem'' zo kiavar, i gan Trotski divrozasi va neva «&nbsp;pedrayasa nope laouca is volruptesuca ke intyona abdiwira icde izva&nbsp;».

=== Lyumara va moedre ===
Debaleson va tegira bak 1910<sup>-e</sup> sanda, Jack London va vanblira ke torkarotif dirotevaf selt nope selura va sordafa tcumivera dalinger, i va ''dota ke Chicago'' lospasa va seltevaf poeem. Darpe nega, darpe yona teykasa dewitca, va stuveem ke Ernest is dilintafa sugara divmodasa va jilikeem suzdat.

Kan bat gentim, lokiewon gildat dacoba bat ''Azilbuuk'' reduyun gan London tickir : i tukorana diroteva, i moedre vokese va izga mo tamava is ristase va kobasikeem ke kota tadava viele moofir. Kan djastafa kobupara epuyuna dem jontika straga ke butitak, darpe nega gildat da ina arti baroya decemda kaiki bifeem zo izvar, lanugale diroteva ixam al xultur ise va kot poz ke selt al kojortar.
{{TelizOzwaks2_Roneon
|mante = 400
|ozwaks = «&nbsp;Kaliv da pulalyumara sotir mwa ke seltafa vonewera. Me tiv blodaf. Volto cin askiv. Anton pebuv, milinde Newton va mos nuyur.&nbsp;»
|askisik = [[Jack London]] , divokseks ke Azilbuuk. 
}}
Ernest Everhard marxevaf boolesik djumes va vanblira ke Artowara, arse tir tukorara va Jack London koe nega. Sutesik is intaf koredik va jontika doaca tire pakad : toloy tid seltevaf dewitcason givinustas ise moekote va beto gaderopafo pako is fabdureva meeke abdifolid. Rupa va jotugal ke London nukroasir, i ke jotik boikeyen gan inyona bagalara dene yon amerikaf seltevaf lizor zakodarsaf sedme int. Azilbuuk kle tir berpot liz suterotik gisutes male bagala va intafa ilka jontikote al rundar. Soe suteks vol tir vurkofamaf, kre zo nuvenvayar tuamuzatason va eva ke Marx, ok icle dafutuson va kramafa tula koe rupa kaatoesa va pulalyumara.

=== Abditrakus berpot basbidgan ===
Kaike kotrakusa adala, Azilbuuk tir suteks dem evodasa corasa kerdela. Jack London va Taneafa Tamavageja vox dere stakerapeem ke XX<sup>-eafa</sup> decemda is vanblira ke tamavaf dirotevaf blok relingas is torkarotif al abdiwir. Va vura nendana gan zanisa ervolia is bolk gijarotipaf eke dace levlikesik govepaked. Bati boolekski ke Ernest Everhard vrutar : ''«&nbsp;Cinafa xialara tir narira va kulaca tigisa koe mona vox dere kliteem ke bata kuluca, va kawodeem, va keloteem, va iaxeeem, va omelteem, is va dolteem. Artowara tir to batcoba. To koncoba en keunisisa. Isen kivá da stakera titir dace logijafa dam gestav. Voxen milinde kaliyí, metan re tir nuyackaf. Ko riezoteem ke raba foalk zo narit.&nbsp;»'' Numen rotegitison va lyuman bolk, levlikesik va Azilbuuk laneke govedokobad, eke va gaderopaf ardial  lanote di fisked. Batkane va lit iskeyen gan bat suterotaf grabom den Lev Trotski gildat, i den Trotski banugale ixulesi va kovileyara voneteson va doeva bilon gu tamava.

Ostik sutesik muxas an puda ke dalaf koredik, va nuyaf salt ke intafa pestalera inker, is va intyona kivara icde stekeugal. ''«&nbsp;Merowisa is eroyafa artowara koe koekafa fema ke minaf selt dilizer. Va batcoba anton klubon pestalet, voxen ina koe gael tigir, dye re. Va awira ke koncoba glupafa is kovudasa abdipestalet. Jinafa swava va tiedeletes tazuk ke bata dratcera  vol abdiwir. Ctakafa is dratcesa izga mo patecta batvielu toz mimawer. Va batcoba gu izga ke konakroti yoltac ede djumec : to lovanpokefa tentura jinon djuvebildena tir.&nbsp;»'' Bat divkrentaks pimtas va viafa vox lanafa keldonara ke erbarotifa miremba tir katcilapaf. Re gire kosmason, rosabecket eke setresis selt pimtayan koe bata nega dile nutir elza ke minafa tamava mea tcakesa va kona acagira va gazara ke Dolebela.

=== Artowara kev rotatrakureva ===
Kas Azilbuuk tir artowaraf berpot ? Arse. Tickir dem zide ise va durulafa seltafa lyumara kareizur voxe guon me kimar. Berpotik va basbirgara va izvaf is gaderopaf foopuleem stas va ralentara wal sane is yoltani «&nbsp;konakroti&nbsp;» brayton dere ektudar. Dum koe ''[[1984 (suterot)|1984]]'' berpot ke [[George Orwell]], bata drunara va artowara askir da va Azilbuuk grabom gire gokosmat, moekote larde va keskeem ke batcoba re grupecket.

Soe, ara belira va suteks zo rotaskir. Koeon vundafa rotatrakureva ke Jack London tigir, i rotatrakureva vugviele gracafa koe intyona nega, larde neva ton selura va tcakes poeem gan pelikeem ke Azilbuuk tenuwer. Laninde artowara wetce  exurama zo emar.

Izvabuuk tir berpot ewavon gu sutesik widlon dure bliyis is torigis va selteva wetce tece kurke, i wetce giwas bup kev intyona degraca. Batinde va teykasuca is votcukuca is klokura ke London kan Ernest Everhard seramarsik katrasit ; is baninde va ebeltuca ixam misesa is zoltera lubesa dum wedoy : artowara me sokitir.

== Dere rupel ==
* '''[[Jack London]]''' : Amerikaf englavaf suterotik (&nbsp;1876-1916&nbsp;)
* (en) [https://librivox.org/search?title=The+Iron+Heel&author=London&reader=&keywords=&genre_id=0&status=all&project_type=either&recorded_language=&sort_order=catalog_date&search_page=1&search_form=advanced Belin krent ke berpot], ''The Iron Heel''
* (en) [http://www.gutenberg.org/ebooks/1164 Krent ke 1908], ''The Iron Heel dene Gutenberg internetxo''

|style="vertical-align: top;"|
{{Suterotiyelt
|avk_vergumvelt = Azilbuuk
|xanto_vergumvelt = The Iron Heel
|xanto_sutesik = [[Jack London]]
|xanto_ava = [[Englava]] 
|xanto_suterotinda = Berpot
|xanto_evla = 1908
}}
[[Iyeltak:The_Iron_Heel.jpg|thumb|right|240px|<small>Moek ke taneafa sanegara bak 1908</small>]]
|}
[[Loma:Berpot|Azilbuuk]]
[[Loma:XX-eafa decemda|Azilbuuk]]
[[Loma:London (Jack)|Azilbuuk]]
[[Loma:Englavaf suteroteem|Azilbuuk]]
[[Loma:Suterotaf vildeks|Azilbuuk]]
[{"title": "Azilbuuk", "data": {"Vergumvelt": "The Iron Heel", "Sutesik": "Jack London", "Ava": "Englava", "Suterotinda": "Berpot", "Evla": "1908", "betara": "teza"}}]